(25)

Filwaqt li l-ekonomija Finlandiża hija waħda mill-aktar intensivi fl-enerġija fl-Unjoni, il-Finlandja stabbiliet l-objettiv li ssir newtrali f’termini ta’ emissjonijiet tal-karbonju sal-2035 u l-ewwel soċjetà tal-benessri mingħajr fossili ftit wara dan. L-enerġija, l-industrija, it-trasport u l-bini huma s-setturi ewlenin li ser ikollhom jikkontribwixxu għal tnaqqis kbir fl-emissjonijiet ta’ gassijiet b’effett ta’ serra. L-isfidi biex jinkiseb dan l-objettiv jinkludu diskrepanza sinifikanti fl-investiment privat u pubbliku kif ukoll dewmien għall-investimenti fl-enerġija rinnovabbli kkawżat minn akkumulazzjoni ta’ permessi ambjentali li jeħtieġu pproċessar. Skont id-data tal-2020, il-Finlandja kienet dipendenti ħafna fuq l-importazzjonijiet tal-gass (67 % vs 44 % fl-Unjoni), taż-żejt (84 % vs 26 % fl-Unjoni) u tal-faħam (55 % vs 54 % fl-Unjoni) mir-Russja (19). Madankollu, l-ekonomija Finlandiża għandha biss dipendenza limitata fuq l-importazzjonijiet tal-gass (li ammontaw għal 6.9 % tat-taħlita tal-enerġija fl-2020), u l-importazzjonijiet tat-tliet riżorsi kollha jistgħu jiġu sostitwiti fil-biċċa l-kbira minn fjuwils oħra jew importazzjonijiet minn pajjiżi oħra. Il-Finlandja għandha miżuri ta’ kontinġenza fis-seħħ biex tiżgura li s-setturi li jiddependu fuq dawn il-fjuwils ikunu jistgħu jkomplu joperaw f’każ ta’ disturbi fil-provvista u qed tieħu azzjoni biex tiddiversifika l-importazzjonijiet tal-enerġija tagħha lil hinn mir-Russja. Il-Finlandja tuża ammonti minimi ta’ gass għat-tisħin tad-djar, filwaqt li l-impjanti tal-enerġija ġeneralment jistgħu jissostitwixxu l-użu tagħhom tal-gass bi fjuwils oħra. Il-Finlandja ma għandhiex aċċess għal faċilitajiet domestiċi ta’ ħżin tal-gass, iżda Balticconnector, il-pipeline bidirezzjonali tal-gass, beda jopera fl-2020 u l-pajjiż jistenna li jlesti t-tielet terminal tal-gass naturali likwifikat (LNG) tiegħu matul it-tieni nofs tal-2022. Flimkien ma’ żewġ terminals tal-LNG diġà eżistenti u proġetti futuri potenzjali, il-kapaċità totali tal-importazzjoni tal-gass dalwaqt mistennija tkopri sehem sinifikanti tal-ħtiġijiet tal-importazzjoni tal-gass Finlandiż. Huwa rrakkomandat li investimenti ġodda fl-infrastruttura u fin-networks relatati mal-gass ikunu validi għall-futur fejn possibbli, sabiex jiffaċilitaw is-sostenibbiltà fit-tul tagħhom permezz ta’ adattament futur għal fjuwils sostenibbli. Il-Finlandja ffirmat ftehim ta’ kiri ta’ għaxar snin għal terminal tal-LNG f’wiċċ l-ilma fl-20 ta’ Mejju 2022. Madwar terz tat-taħlita tal-enerġija tal-Finlandja għadha tikkonsisti fiż-żejt u l-faħam, għalkemm il-Finlandja qed tiddiversifika wkoll l-importazzjonijiet tagħha ta’ żejt u faħam lil hinn mir-Russja, u biħsiebha żżid il-produzzjoni domestika sostenibbli tal-bijogass, anke għall-użu fit-trasport heavy-duty. L-enerġija nukleari rrappreżentat 17 % fit-taħlita tal-enerġija fl-2020, fejn ir-Russja hija sors importanti ta’ fjuwil nukleari. Ir-rata ta’ interkonnessjoni tal-elettriku tal-Finlandja bħalissa hija ta’ 29 %, iżda din hija mistennija li tiżdied fuq terminu medju. It-trażmissjoni nazzjonali tal-elettriku tal-Finlandja tista’ tissaħħaħ. B’mod ġenerali, filwaqt li l-Finlandja qed titbiegħed mid-dipendenza limitata tagħha fuq l-importazzjonijiet tal-fjuwils fossili mir-Russja, iċ-ċirkostanzi attwali jitolbu li jitħaffef u jiżdied l-investiment fid-dekarbonizzazzjoni u li jiġu żgurati l-effiċjenza fl-enerġija u s-sigurtà tal-provvista. Dan jinkludi aktar simplifikazzjoni tal-proċeduri tal-permessi biex jitneħħa x-xogħol b’lura ta’ proġetti tal-enerġija pendenti u biex jiġu ffaċilitati investimenti prijoritarji addizzjonali. Sabiex il-Finlandja tkun konformi mal-objettivi “Lesti għall-mira ta’ 55 %”, ser tkun meħtieġa żieda ulterjuri fl-ambizzjoni fir-rigward tat-tnaqqis tal-emissjonijiet tal-gassijiet b’effett ta’ serra kif ukoll żieda fl-enerġija rinnovabbli u l-effiċjenza fl-enerġija.